Storkonflikt under opsejling? | Arbejderen
Pressen skriver ikke meget om muligheden for storkonflikt, men det er jo ikke første gang, at medierne ikke følger stemningen i befolkningen.
Den 25. april risikerer Danmark at vågne til den første storstrejke siden 1998. I vores afdeling, 3F Transport, Logistik & Byg, er vi derfor ved at støve procedurerne af, så vi står klar til konflikten.
Kommer strejken, vil vi have resultater – og det fås ikke ved at medlemmerne ligger hjemme på sofaen!
Vores stemmetal er højere end i mange, mange år. De 40 procents stemmedeltagelse, der skal til for at overenskomstforslaget kan forkastes med almindeligt flertal, er nået her i afdelingen.
Tilsvarende meldinger fra andre 3F afdelinger, tyder på, at noget er i gære.
Samtidig er ganske mange af vores medlemmer simpelthen ikke tilfredse med den overenskomst, der nu er til afstemning:
"Lønstigningerne er for små!"
"Vi vil ikke finde os i, at arbejdsgiveren kan iværksætte fem timers ugentligt systematisk overarbejde!".
Det er nogle af de udsagn, der går igen, når medlemmerne fortæller, hvorfor de har sat deres kryds i nej-rubrikken.
At stemmedeltagelsen er så høj og modstanden så markant, er baggrunden for at vi så småt er ved at indstille os på en konflikt - og på at vi skal i arbejdstøjet for at gøre den effektiv og synlig.
Man kan undre sig over, hvor lidt bevågenhed situationen har fra pressens side – men omvendt har den seneste tid bragt os masser af eksempler på, at folkets valg kommer bag på de etablerede meningsdannere.
Fagforeningen 3F TLB Aarhus organiserer blandt andet bygningsarbejdere, lagerfolk, chauffører og postområdet. Afdelingen har knap 8000 medlemmer - heraf skal 5300 stemme om overenskomsten.
18. apr. 2017 - 08:00 18. apr. 2017 - 08:10
fra 3F TLB Aarhus